Diari Oficial de la Generalitat Valenciana


Sumari del DOGV 8312, del 07-06-2018 (2018/5546)

Contracte programa entre el Consell i la Corporació Valenciana de Mitjans de Comunicació per al període 2018-2020.
------------------------------------------------------------------------------------------------------------------

### Dades del document

Número de DOGV
:   8312

Data del DOGV
:   07-06-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5546


Data del document
:   01-06-2018

Organisme emissor
:   Presidència de la Generalitat

Tipus de document
:   Anunci

Contracte programa entre el Consell i la Corporació Valenciana de Mitjans de Comunicació per al període 2018-2020. [2018/5546]  
València, 1 de juny de 2018  
  
Reunits  
En representació del Consell, José M. Vidal Beltrán, secretari autonòmic de Comunicació de la Presidència de la Generalitat, nomenat pel Decret 184/2015, de 16 d'octubre, del Consell (DOGV 19.10.2015).  
  
En representació de la Corporació Valenciana de Mitjans de Comunicació, Enrique Soriano Hernández, president del Consell Rector, nomenat pel Decret 18/2016, de 25 d'octubre, del president de la Generalitat (DOGV 26.10.2016).  
  
Intervenen  
El primer, en virtut de l'acord del Consell de 27 d'abril de 2018, pel qual s'aprova el contracte programa i s'autoritza el secretari autonòmic de Comunicació per a signar-lo en representació del Consell.  
  
El segon, en virtut dels acords del Consell Rector de la Corporació Valenciana de Mitjans de Comunicació de 28 de desembre de 2017 i 2 de febrer de 2018; i de les competències i funcions establides en l'article 12 de Llei 6/2016.  
Les parts, que es reconeixen mútuament i recíprocament la capacitat i la legitimació per a atorgar i signar aquest contracte programa,  
Exposen  
I. L'Estatut d'Autonomia de la Comunitat Valenciana, en l'article 56, apartats 1 i 2, en el marc del títol IV, relatiu a l'àmbit competencial de la Comunitat Valenciana, estableix:  
«1. Correspon a la Generalitat, en el marc de les normes bàsiques de l'Estat, el desenvolupament legislatiu i l'execució del règim de radiodifusió i televisió i de la resta de mitjans de comunicació a la Comunitat Valenciana.  
2. En els termes establits en l'apartat anterior d'aquest article, la Generalitat podrà regular, crear i mantindre televisió, ràdio i la resta de mitjans de comunicació social, de caràcter públic, per al compliment dels seus fins.»  
II. En virtut d'aquestes competències es va aprovar la Llei 6/2016, que, en l'article 2, descriu el servei públic audiovisual de titularitat de la Generalitat com un «servei essencial d'interés econòmic general, necessari per a la vertebració i la cohesió territorials de la Comunitat Valenciana, així com per al manteniment de la nostra identitat com a poble, la nostra cultura i la nostra llengua, que té per objecte satisfer les necessitats d'informació, cultura, educació i entreteniment dels ciutadans i de la societat de la Comunitat».  
III. La Llei 6/2016, en l'article 4, dedicat als instruments per a la prestació del servei públic, atribueix a la Corporació Valenciana de Mitjans de Comunicació (d'ara endavant, Corporació o CVMC) l'exercici de les «competències que corresponen a la Generalitat per al disseny i el desenvolupament de projectes, la generació de produccions i continguts i la prestació del servei públic audiovisual, amb l'oferta i la difusió dels continguts a través de les actuals i noves tecnologies que puguen sorgir».  
IV. L'article 6.1 de la Llei 6/2016 s'estableix: «Els objectius generals de la funció de servei públic encomanada a la Corporació i a les societats prestadores dels serveis de ràdio i televisió, i les línies estratègiques que ha de perseguir i aconseguir en la prestació del servei públic que s'estableixen en aquesta llei es concretaran en el mandat marc que les Corts aproven per a la Corporació per majoria de tres cinquens. Els objectius generals i de programació establits en el mandat marc hauran de ser revisats per les Corts cada sis anys».  
V. El mencionat mandat marc va ser aprovat per les Corts el 9 de febrer de 2017, consta de 29 articles, una disposició transitòria i dues de finals. En l'articulat, distribuït en quatre capítols, s'aborden els objectius generals de la funció de servei públic, el finançament dels serveis públics, la responsabilitat social i les relacions amb la societat.  
VI. L'article 6.2 de la Llei 6/2016, s'estableix: «Els objectius generals i de programació continguts en el mandat marc es desenvoluparan de manera precisa a través d'un contracte programa, que tindrà una duració de tres anys i que hauran de subscriure el Consell i la Corporació, i caldrà informar-ne la comissió corresponent de les Corts».  
El contingut i les línies generals de formalització del contracte programa estan detallats en l'article 44 de la mateixa norma, que estableix que:  
«1. Els objectius generals de la funció de servei públic que té encomanada la Corporació, així com les línies estratègiques que ha de perseguir i aconseguir en la prestació d'aquell, previstes en aquesta llei, seran desenvolupades de manera precisa pel contracte programa que serà subscrit pel Consell i la Corporació, i que determinarà, almenys, els punts següents:  
a) Els objectius específics que ha de desenvolupar la Corporació en l'exercici de la funció de servei públic que té encomanada, per a un període de tres anys, en els termes establits en el mandat marc previst en l'article 6 d'aquesta llei.  
b) Les aportacions amb càrrec als pressupostos de la Generalitat destinades a la prestació del servei públic encomanat.  
c) El detall de les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servei públic.  
d) Els indicadors de gestió i eficiència econòmica que permeten conéixer l'estat de l'execució pressupostària, amb especial referència als objectius d'inversions, de gestió dels immobilitzats, de les masses salarials i de les despeses en compres i serveis.  
e) Els mecanismes de correcció de les eventuals desviacions de l'execució dels pressupostos d'explotació i capital respecte a la previsió acordada, i els efectes derivats de possibles incompliments.  
  
f) Els mitjans que cal emprar per a adaptar els objectius acordats a les variacions de l'entorn econòmic.  
g) Els objectius i les obligacions concrets que ha de complir la programació dels diferents canals de ràdio i televisió, així com dels serveis connexos i interactius.  
h) Els continguts de servei públic d'acord amb el que preveu l'article 4 d'aquesta llei, amb concreció dels percentatges de gèneres de programació que hagen d'emetre's en els canals gestionats per la Corporació.  
i) La proporció de finançament que la Corporació ha de destinar a l'impuls de la producció i a les coproduccions d'obres audiovisuals de la Comunitat Valenciana.  
j) La proporció de finançament que la Corporació ha de destinar al doblatge d'obres i als continguts audiovisuals per a l'emissió televisiva.  
  
k) Els criteris per a l'obtenció d'ingressos resultants de publicitat i altres fons.  
l) Els criteris que han de considerar-se per a l'emissió de publicitat, tenint en compte el control de qualitat, el contingut dels missatges publicitaris i l'adequació dels temps de publicitat a la programació i les necessitats dels mitjans.  
m) El sistema d'indicadors de garantia de qualitat dels serveis que permeten avaluar, mitjançant paràmetres objectivament quantificables, el grau de compliment dels compromisos adquirits, com ara indicadors quantitatius, qualitatius (hores d'emissió de continguts concrets, hores de subtitulat, audiodescripció, llengua de signes) i tecnològics.  
  
n) Els efectes que han de derivar-se de l'incompliment dels compromisos arreplegats en el contracte programa.  
o) El control de l'execució del contracte programa i dels resultats derivats d'aplicar-lo.  
2. A efectes de la fixació en el contracte programa de les línies estratègiques sobre producció dels continguts i programes audiovisuals de la Corporació, la producció es classificarà en:  
a) Des del punt de vista de la seua naturalesa jurídica, en:  
Producció aliena. Aquella sobre la qual la Corporació només posseeix drets puntuals d'emissió o d'antena i difusió, sense participar amb recursos propis en cap de les fases de producció. La producció aliena es considerarà sempre producció externa i pot comportar drets d'explotació patrimonial.  
Producció mixta, coproducció o producció associada. Aquella en què la Corporació participa amb un percentatge delimitat contractualment, bé siga en la producció, en l'explotació de drets o en ambdós aspectes. La Corporació i les seues societats, en les seues relacions comercials amb les empreses tindran com a referència els preus de mercat.  
En aquest tipus de produccions, l'empresa productora podrà incorporar, amb l'autorització prèvia del Consell Rector, patrocinis comercials a l'inici o al final del programa produït, sempre que tinguen com a únic fi la reducció dels costos de producció. En aquest cas es recalcularan els percentatges establits en funció de les actuacions dutes a terme i del finançament aportat.  
La productora podrà incorporar, prèvia consulta a la Corporació, patrocinis comercials que proporcionen una minoració dels costos per a ambdues parts, sense que això afecte els percentatges de coproducció.  
Producció pròpia. Aquella en què la Corporació posseeix el 100 % dels drets d'explotació. La producció pròpia pot ser producció interna o externa.  
b) Des del punt de vista de la gestió de recursos, en:  
Producció interna. Aquella que puga imputar-se pel consum o l'assignació de qualssevol recursos propis, siga en una producció audiovisual sencera o en una part.  
Producció externa o pròpia externalitzada. Aquella en què la Corporació no té assignats recursos propis per a la producció, en la qual limita la seua participació a l'explotació de drets.  
3. El contracte programa serà subscrit pel Consell i la Corporació. Amb aquest fi, la Corporació presentarà prèviament al Consell una proposta de contracte programa, perquè siga discutida.  
4. Abans de la subscripció pel Consell, haurà de ser remés a les Corts perquè en tinga coneixement. Així mateix, la Comissió de Radiotelevisió Valenciana i de l'Espai Audiovisual haurà de ser informada anualment de l'execució del contracte programa i dels resultats.»  
VII. El Consell Rector de la CVMC es va constituir el 26 d'octubre de 2016, després que el president de la Generalitat dictara els decrets 17/2016 i 18/2016, ambdós de 25 d'octubre, pels quals nomenava les persones que havien d'ocupar les vocalies i la Presidència del Consell Rector de la Corporació Valenciana de Mitjans de Comunicació.  
L'elecció dels membres del Consell Rector s'havia produït en el Ple de les Corts celebrat el dia 20 d'octubre de 2016, en compliment del que estableixen els articles 13.3.a i c, i 14, i la disposició transitòria tercera de la llei de creació de la Corporació. Així mateix, la Comissió de Radiotelevisió Valenciana i de l'Espai Audiovisual, en la reunió del dia 21 de juliol de 2016, va fer la proposta de la persona que, d'acord amb el que disposen l'article 13.3.d i la disposició transitòria quarta de la llei mencionada, ha de formar part de l'òrgan rector a proposta dels sindicats representatius del sector públic de la Generalitat. En la mateixa sessió plenària del 20 d'octubre es va elegir la persona que havia d'ocupar la Presidència de la Corporació, en compliment del que estableixen els articles 11 i 14 i la disposició transitòria cinquena de la Llei 6/2016.  
  
VIII. La proposta de la persona que ha d'ocupar la Direcció General de la Societat Anònima de Mitjans de Comunicació de la Comunitat Valenciana correspon al Consell Rector, prèvia convocatòria del corresponent concurs públic, en què podran presentar la candidatura els professionals de l'àmbit de la comunicació que acrediten mèrits suficients per a exercir aquestes funcions. La selecció de la persona ha d'aconseguir una majoria de tres cinquens dels membres del Consell Rector. A continuació, la candidatura ha de ser remesa a la comissió competent de les Corts a fi que valore la idoneïtat per al càrrec i aprove o denegue la proposta. La concessió de la idoneïtat requereix que siga atorgada per la Comissió de les Corts per majoria absoluta, d'acord amb el que disposa l'article 22 de la Llei 6/2016.  
El Consell Rector de la Corporació, en la sessió celebrada el dia 25 de novembre de 2016, de conformitat amb el que disposa l'article 22 de la Llei 6/2016, va convocar un concurs públic per a designar la persona que havia d'ocupar la Direcció General de la Societat Anònima de Mitjans de Comunicació de la Comunitat Valenciana (DOGV 7932, 07.12.2017).  
Després de la realització de les diferents fases que es contemplaven en la convocatòria, el Consell Rector va acordar, en la sessió del 23 de febrer de 2017, proposar a la Comissió de les Corts de Radiotelevisió Valenciana i de l'Espai Audiovisual la candidatura d'Empar Marco Estellés per al lloc de directora general de la Societat de Mitjans de Comunicació. La compareixença de la candidata proposada davant de la comissió competent de les Corts va ser substanciada el dia 2 de març de 2017, en la qual va obtindre la idoneïtat requerida per l'article 22 de la llei de creació de la Corporació.  
El Consell Rector de la Corporació Valenciana de Mitjans de Comunicació, en la sessió celebrada el dia 8 de març de 2017, de conformitat amb allò que disposa l??article 22 de la Llei 6/2016, va nomenar Empar Marco Estellés directora general de la Societat Anònima de Mitjans de Comunicació de la Comunitat Valenciana (DOGV 8004, 21.03.2017).  
  
IX. El 5 d'abril de 2017, després dels tràmits oportuns, es va elevar a escriptura pública la constitució de la Societat Anònima de Mitjans de Comunicació de la Comunitat Valenciana davant de María Isabel Merino Cubells, notària de l'Il·lustre Col·legi Notarial de València, amb l'administradora única en la persona jurídica Corporació Valenciana de Mitjans de Comunicació, i, de conformitat amb l'article 212 bis de la Llei de societats de capital, es designa Empar Marco Estellés com a persona natural per a l'exercici permanent de les funcions pròpies del càrrec previstes en l'article 23 de la llei de creació de la Corporació.  
X. La CVMC i la seua Societat Anònima de Mitjans de Comunicació de la Comunitat Valenciana (d'ara endavant, SAMC) gestionen i presten un inqüestionable servei públic essencial per a la societat valenciana pel fet que la comunicació social pública exerceix un paper central en el funcionament d'una societat democràtica transmetent els seus valors fonamentals; facilitant la participació de la ciutadania en la vida política, informativa, cultural i social; fomentant valors socials de convivència democràtica i respecte a la pluralitat, i contribuint, d'aquesta manera, a la vertebració i al desenvolupament social, empresarial, identitari i cultural de la Comunitat Valenciana. L'adequada prestació del servei públic requereix que la SAMC desenvolupe una programació amb uns continguts que s'adeqüen als objectius marcats en l'article 5 de la Llei 6/2016; d'altra banda, correspon a la CVMC l'activitat de gestió que done suport a les emissions que es realitzen en les diferents finestres per a prestar el servei públic de radiodifusió i televisió d'àmbit autonòmic. Aquesta distribució suposa que els serveis de caràcter administratiu es troben residenciats en la CVMC, mentre que en la SAMC es troba integrat tot el personal que realitza funcions encaminades directament a la prestació material del servei públic. L'atribució indicada es recolza en l'article 12 pel que fa a les competències i funcions de la Presidència de la Corporació, i en l'article 16 pel que fa a les competències i funcions del Consell Rector de la CVMC.  
  
XI. El triple marc d'actuació format per la llei, el mandat marc i el contracte programa permet situar la prestació del servei públic de ràdio i televisió a la Comunitat Valenciana en l'avantguarda normativa en termes de qualitat democràtica, avanç regulador, transparència i control de la gestió, estabilitat i independència empresarial, i garanties, sobre un potent catàleg de drets audiovisuals per a la ciutadania.  
  
XII. La Comissió Europea atorga un tractament específic al finançament dels serveis públics de radiodifusió per estar directament relacionats amb les necessitats democràtiques, socials i culturals de cada societat i amb la necessitat de preservar el pluralisme dels mitjans de comunicació, i que va motivar que, mitjançant el protocol 29, fóra incorporat com a annex al Tractat de la Unió Europea i al Tractat de funcionament de la Unió Europea, el qual estableix: «Les disposicions dels tractats s'entendran sense perjuí de la facultat dels estats membres de finançar el servei públic de radiodifusió en la mesura que el finançament es concedisca als organismes de radiodifusió per a dur a terme la funció de servei públic tal com haja sigut atribuïda, definida i organitzada per cada estat membre, i en la mesura que l'esmentat finançament no afecte les condicions del comerç i de la competència en la Unió en un grau que siga contrari a l'interés comú, i tenint en compte la realització de la funció de l'esmentat servei públic.» Posteriorment, la Comissió Europea, en la Comunicació 2009/C 257/01, sobre l'aplicació de les normes en matèria d'ajudes estatals als serveis públics de radiodifusió, ha detallat aquests mandats quan ha establit, en el paràgraf 38: «En el cas concret de la radiodifusió pública, aquest plantejament ha d'adaptar-se a la llum de les disposicions interpretatives del Protocol d'Amsterdam, que contempla la ?funció de servei públic tal com haja sigut atribuïda, definida i organitzada per cada estat membre- (definició i missió) i estableix una excepció a les normes del Tractat sobre el finançament dels serveis públics de radiodifusió ?en la mesura que el finançament es concedisca als organismes de radiodifusió per a dur a terme la funció de servei públic [...] i [...] no afecte les condicions del comerç i de la competència a la Comunitat en un grau que siga contrari a l'interés comú, i tenint en compte la realització de la funció de l'esmentat servei públic- (proporcionalitat)».  
  
  
I d'acord amb tot el que s'ha exposat i manifestat, les dues parts  
  
  
Acorden  
Subscriure aquest contracte programa entre la CVMC i el Consell, autoritzat per acord d'aquest últim de 27 d'abril de 2018, i que es regirà seguint les següents  
  
Clàusules  
  
Primera. Objecte  
Aquest contracte programa té per objecte fer complir el mandat establit en l'article 6 de la Llei 6/2016 i desenvolupar, de forma precisa, els objectius generals establits en el mandat marc aprovat per les Corts el 9 de febrer de 2017 (BOCV de 22.02.2017), de conformitat amb el que disposa el precepte esmentat abans. Segons estableix l'article 25.3 del mandat marc, d'acord amb el que disposa l'article 44 de la Llei 6/2016, ha de contindre:  
a) Els objectius específics que ha de desenvolupar la Corporació en l'exercici de la funció de servei públic que té encomanada, per a un període de tres anys, en els termes establits en el mandat marc previst en l'article 6 d'aquesta llei.  
b) Les aportacions amb càrrec als pressupostos de la Generalitat destinades a la prestació del servei públic encomanat.  
c) El detall de les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servei públic.  
d) Els indicadors de gestió i eficiència econòmica que permeten conéixer l'estat de l'execució pressupostària, amb especial referència als objectius d'inversions, de gestió dels immobilitzats, de les masses salarials i de les despeses en compres i serveis.  
e) Els mecanismes de correcció de les eventuals desviacions de l'execució dels pressupostos d'explotació i capital respecte a la previsió acordada, i els efectes derivats de possibles incompliments.  
  
f) Els mitjans que cal emprar per a adaptar els objectius acordats a les variacions de l'entorn econòmic.  
g) Els objectius i les obligacions concrets que ha de complir la programació dels diferents canals de ràdio i televisió, així com dels serveis connexos i interactius.  
h) Els continguts de servei públic d??acord amb el que preveu l??article 4 d'aquesta llei, amb concreció dels percentatges de gèneres de programació que hagen d'emetre's en els canals gestionats per la Corporació.  
i) La proporció de finançament que la Corporació ha de destinar a l'impuls de la producció i a les coproduccions d'obres audiovisuals de la Comunitat Valenciana.  
j) La proporció de finançament que la Corporació ha de destinar al doblatge d'obres i als continguts audiovisuals per a l'emissió televisiva.  
  
k) Els criteris per a l'obtenció d'ingressos resultants de publicitat i altres fons.  
l) Els criteris que han de considerar-se per a l'emissió de publicitat, tenint en compte el control de qualitat, el contingut dels missatges publicitaris i l'adequació dels temps de publicitat a la programació i les necessitats dels mitjans.  
m) El sistema d'indicadors de garantia de qualitat dels serveis que permeten avaluar, mitjançant paràmetres objectivament quantificables, el grau de compliment dels compromisos adquirits, com ara indicadors quantitatius, qualitatius (hores d'emissió de continguts concrets, hores de subtitulat, audiodescripció, llengua de signes) i tecnològics.  
  
n) Els efectes que han de derivar-se de l'incompliment dels compromisos arreplegats en el contracte programa.  
o) El control de l'execució del contracte programa i dels resultats derivats d'aplicar-lo.  
  
Segona. Vigència  
El contracte programa ha de tindre, d'acord amb el que disposa l'article 6 de la Llei 6/2016, una vigència de tres anys a partir de la data de la signatura, sense possibilitat de pròrroga.  
  
Tercera. Objectius específics que desenvoluparà la Corporació en l'exercici de la funció de servei públic  
El mandat marc, segons disposa l'article 6 de la llei de creació, determina els objectius generals i de programació, que estan establits en els articles 4 i següents, junt amb l'article 22 del mateix text. Aquests objectius generals es concreten en els següents:  
1. Garantir una informació de qualitat  
Els mitjans de la CVMC oferiran una informació de qualitat amb rigor, precisió i imparcialitat, reflex de la realitat, i els continguts hauran de ser degudament contrastats en fonts de referència de qualitat i amb el suport documental necessari, i elaborats per professionals qualificats; una informació creïble, en la qual han de tindre cabuda tots els punts de vista i ha d'estar present l'opinió de totes les parts.  
  
L'oferta de programes d'informació ha de tindre un paper central en el conjunt de la programació, i la informació de proximitat hi ha de tindre una presència rellevant amb l'objectiu de promoure la cohesió social i territorial de la nostra comunitat. La cobertura informativa, des del rigor i la qualitat, atendrà les necessitats de la ciutadania, amb una àmplia dedicació a les entitats representatives de la societat, les seues institucions i els actors polítics, econòmics, socials i culturals.  
  
Els mitjans de comunicació de la CVMC han de presentar una mirada valenciana de la realitat i la informació ha de tindre com a punt de referència la Comunitat Valenciana, amb la voluntat de projectar a la resta del món els fets més rellevants que es produeixen a la nostra comunitat amb l'òptica dels valencians.  
Els principis i les pautes d'actuació dels programes informatius, complement del que estableix la Llei 6/2016, es determinen en el Llibre d'estil de la Corporació.  
Els serveis informatius han de tindre, junt amb els mitjans de control externs previstos en la Llei 6/2016, com a instrument de control intern, el Consell d'Informatius, en el qual, d'acord amb l'article 25 de la Llei 6/2016, s'integren tots els professionals que intervenen en l'elaboració de continguts informatius. Així mateix, els serveis informatius han d'estar oberts a les demandes adequadament fundades d'aclariment, rectificació i rèplica.  
2. Promoure l'ús i la difusió de la llengua i la cultura valencianes, i donar-hi suport  
Un dels objectius fonamentals de la CVMC és la promoció de la llengua i la cultura valencianes. La Corporació ha de treballar per a reforçar l'espai comunicatiu valencià, amb la voluntat de ser la seua referència. Els mitjans de comunicació públics valencians, a més de tindre el valencià com a llengua vehicular de les emissions i com a llengua institucional de les comunicacions, tenen la missió de contribuir a la millora de l'ús social del valencià.  
En aquest sentit, la CVMC ha de realitzar iniciatives per a promoure i fomentar l'ús del valencià, siga a través d'iniciatives pròpies o en cooperació amb institucions, entitats o organismes que tinguen aquest mateix objecte.  
Un altre dels objectius fonamentals de la CVMC és la promoció de la cultura pròpia de la Comunitat Valenciana. Per això, la CVMC i la seua societat han de ser un referent fonamental com a eina de projecció cultural dels valencians i de les valencianes, i, al mateix temps, una finestra oberta al món per a ser visibles en l'aparador mundial de les cultures. Tot això es farà respectant la diversitat territorial, i, per aquest motiu, posarà en marxa iniciatives pròpies i col·laborarà amb altres entitats que tinguen aquesta mateixa finalitat.  
3. Promoure el pluralisme, la diversitat i la cohesió social. Igualtat entre homes i dones  
La igualtat de gènere, com assenyala l'article 2.3 de la Llei 6/2016, és un principi ordinador de l'ordenament jurídic que s'ha de tindre en compte en la interpretació i aplicació de la Llei del servei públic de radiodifusió i televisió d'àmbit autonòmic, de titularitat de la Generalitat. Aquesta no és l'única referència que podem trobar en la Llei 6/2016. Així, l'article 5.1, dins dels principis que cal respectar en la prestació del servei públic, assenyala que la Corporació i les seues societats tenen aquestes obligacions:  
«d) Garantir el principi d'igualtat efectiva entre homes i dones, així com vetlar per la transmissió d'una imatge igualitària, plural i no estereotipada de dones i homes en la societat, i promoure-la.  
  
Adoptar, mitjançant l'autoregulació, codis de conducta tendents a transmetre el principi d'igualtat tot excloent-ne continguts sexistes, especialment en la programació infantil i juvenil.  
e) Promoure el principi d'igualtat efectiva entre homes i dones, que haurà d'informar, amb caràcter transversal, l'actuació de la Corporació Valenciana de Mitjans de Comunicació, que la integrarà, de forma activa, en l'adopció i execució de les seues disposicions normatives, així com en la definició, el pressupost i l'execució del conjunt de les seues activitats.  
f) Promoure la presència equilibrada de dones i homes en els nomenaments i les designacions en els càrrecs de responsabilitat que els corresponguen, i vetlar perquè aquest principi es respecte en la resta de nomenaments dins de la Corporació. [...]  
j) Promoure la visibilitat de la diversitat d'opcions afectives i sexuals i de models de família i d'identitat o expressió de gènere, així com cooperar en les estratègies contra la discriminació el col·lectiu de lesbianes, gais, transsexuals, bisexuals i intersexuals.»  
En la mateixa línia, l'article 6 del mandat marc, relatiu a la qualitat informativa, pluralisme i igualtat entre homes i dones, estableix:  
  
«1. La promoció de l'espai públic és un objectiu dels mitjans audiovisuals públics, i també ho són la garantia d'accés universal a la informació i el coneixement i la realització efectiva del dret constitucional a comunicar i rebre informació veraç i del dret a la pluralitat informativa. Per tant, els mitjans públics han d'oferir una informació suficient, àmplia, veraç, contrastada, imparcial, igualitària, rigorosa, territorialment equilibrada i precisa sobre les qüestions d'actualitat que afecten una part o el conjunt de la societat, i actuar amb respecte dels drets de les persones usuàries. Aquesta informació ha de ser plural i garantir-hi l'accés dels grups socials, polítics, culturals i associatius representatius.  
2. La igualtat de tracte i d'oportunitats entre homes i dones, l'ús d'un llenguatge no sexista i la garantia d'una imatge plural i no estereotipada de dones i homes, també són exigències i valors que els mitjans de comunicació públics han de promoure.  
Es necessita una televisió compromesa amb l'eradicació de la cultura masclista i de la desigualtat per raó de gènere, que aposte per un plantejament global que incorpore la perspectiva de gènere i propostes de programació no segmentades per gènere ni estereotipades, un compromís en continguts que ajuden a remoure obstacles, a desmuntar estereotips i a construir una nova cultura de la igualtat.  
  
3. És necessària la intervenció professional especialitzada en matèria d'igualtat i l'establiment de filtres i garanties per al rebuig de continguts sexistes, amb especial atenció als adreçats al públic infantil i juvenil, tant en els programes com en la publicitat, amb la col·laboració de l'Observatori de Publicitat no Sexista de la Generalitat Valenciana.  
  
4. Els criteris editorials a què fan referència els apartats 1, 2 i 3 han de ser definits extensament en els llibres d'estil de la CVMC.»  
  
Els principis i les línies d'actuació que s'estableixen en les diferents normes indicades comporten que la CVMC ha d'aplicar, en la seua organització, processos i continguts, una perspectiva de gènere i s'ha de comprometre que, en l'aplicació de les retribucions complementàries, no hi haurà bretxes salarials entre homes i dones. En les diferents finestres per les quals es preste el servei públic ha d'aplicar-se, com a principi, la igualtat de gènere, i s'ha d'aproximar els ciutadans i les ciutadanes a les dificultats estructurals que existeixen en la nostra societat per al desenvolupament de les dones. Especial atenció es prestarà a les franges horàries destinades al públic infantil i juvenil, en les quals els continguts hauran de garantir la igualtat de gènere i la no-discriminació (article 34 in fine de la Llei 6/2016).  
El Consell Rector, de conformitat amb el que disposa l'article 16.3.c de la Llei 6/2016, aprovarà periòdicament plans d'igualtat d'oportunitats que incloguen mesures per a avançar en la igualtat efectiva d'homes i dones i eliminar la discriminació per raó de sexe; promourà, així mateix, un protocol de prevenció i actuació davant de situacions d'assetjament psicològic i/o sexual o per raons de sexe dins de l'entorn laboral entre companys, i encara més quan la persona assetjadora exercisca un càrrec de responsabilitat i tinga actituds d'abús de poder. La CVMC ajudarà al desenvolupament i donarà visibilitat al Pacte contra la violència de gènere i masclista i a la feminització de la societat.  
  
Les pautes per a l'aplicació de l'ús de la paritat en el tractament informatiu i en la producció i difusió dels continguts s'estableixen en el Llibre d'estil de la Corporació.  
4. Garantir l'accés universal als continguts audiovisuals, especialment de les persones amb diversitat funcional auditiva o visual.  
  
La llei de creació de la Corporació, en l'article 5, relatiu als principis que s'han d'observar en la prestació del servei públic, estableix que s'ha de garantir el principi d'igualtat de drets per a les persones amb discapacitat, la qual cosa suposa, com estableix la Llei 7/2010, de 31 de març, General de la Comunicació Audiovisual (d'ara endavant, LGA), reconéixer que les persones amb discapacitat visual o auditiva tenen dret a una accessibilitat universal a la comunicació audiovisual.  
  
Dins dels principis bàsics de producció de la norma creadora de la CVMC s'estableix que implementarà les mesures necessàries per a aconseguir els percentatges de programació televisiva diària accessibles a les persones amb discapacitat sensorial auditiva i visual previstos en l'esmentada LGA; així mateix, s'hi estableix que la plataforma tecnològica serà accessible a les persones amb discapacitat funcional i que aquesta oferirà la versió accessible en tots els canals amb la implementació del marc d'accessibilitat audiovisual (subtitulat, llengua de signes, pictogrames, audiodescripció i lectura fàcil).  
La LGA contempla que, als cap de quatre anys de ser aprovada, els canals de servei públic haurien de subtitular un 90 % de la programació i emetre 10 hores setmanals de llenguatge de signes i 10 hores setmanals d'audiodescripció. La CVMC es compromet a superar aquests valors durant la vigència d'aquest contracte programa.  
La implementació d'aquests percentatges es realitzarà preferentment en els programes informatius i en els destinats al públic infantil i juvenil. Els costos de les mesures d'accessibilitat podran ser objecte de patrocini específic.  
La CVMC realitzarà els convenis de col·laboració necessaris amb les associacions i entitats que agrupen persones amb diversitat funcional, a fi que la programació s'adeqüe a les seues necessitats.  
5. Garantir l'accés dels grups polítics i socials significatius  
  
El dret d'accés als grups polítics i socials significatius és un dret previst en l'article 20.3 de la Constitució Espanyola (d'ara endavant, CE), amb un escàs desplegament normatiu. La llei de creació de la Corporació contempla expressament en l'article 2.2, com un dels principis d'actuació del servei públic, l'accés dels grups socials i polítics. Així mateix, en l'article 5 estableix, com un dels principis que s'han d'observar en la prestació del servei públic, la participació plural i democràtica en les informacions i en els continguts, mitjançant l'exercici del dret d'accés als mitjans.  
  
La presència dels grups polítics i socials és un instrument essencial per al debat democràtic i la lliure expressió d'opinions, alhora que dóna accés a la participació dels ciutadans i ciutadanes i dels grups en què es constitueixen. Als mitjans públics els correspon garantir que la diversitat que existeix en la societat tinga la possibilitat de traslladar, al conjunt dels ciutadans i ciutadanes, les distintes opinions, com a garantia del pluralisme democràtic i instrument per a un eficaç control sobre els eventuals detentors del poder.  
  
Dins de les funcions encomanades al Consell Rector està determinar el procediment intern aplicable per la Corporació per a l'exercici del dret d'accés als grups socials i polítics significatius, de conformitat amb allò que disposen l??article 20.3 de la CE i la Llei 6/2016.  
  
6. Potenciar la indústria audiovisual  
Els mitjans públics de ràdio i televisió s'han convertit en el motor de la indústria audiovisual de les respectives comunitats autònomes; ajuden, així mateix, a impulsar la innovació en nous formats i en tecnologia. En el nostre cas, l'aprovació de la Llei 7/1984, de 4 de juliol, de creació de l'Entitat Pública Radiotelevisió Valenciana, va suposar una fita històrica en el desenvolupament de la producció audiovisual valenciana i va contribuir a la vertebració cultural, econòmica i social de la Comunitat Valenciana.  
Les indústries culturals i creatives, com ja ha assenyalat l'informe de la Comissió d'Experts en Comunicació de les Universitats Valencianes (CECUV, 2015), basades en la innovació i en la creativitat, són un dels sectors que més ràpidament estan creixent i s'han convertit en alternativa per a un model econòmic basat en el coneixement. Els mitjans públics audiovisuals han de ser, com diu l'article 3 de la Llei 6/2016, un instrument essencial per al «foment de la creativitat i la producció de béns culturals de la nostra comunitat i per al desenvolupament de la societat de la informació i la comunicació, per tal d'aconseguir el foment de la nostra cultura mediàtica, que ha de dinamitzar i normalitzar la nostra llengua, la nostra identitat i la nostra diversitat cultural en el marc d'una nova societat del coneixement».  
  
La posada en funcionament dels mitjans audiovisuals públics autonòmics valencians suposa la revitalització d'un sector que en els últims anys havia anat gradualment reduint-se a la nostra comunitat com a conseqüència de la crisi econòmica i de la desaparició del servei públic autonòmic de ràdio i televisió. L'inici de les emissions contribuirà no sols a la creació de llocs de treball directes per a la prestació del servei públic autonòmic de ràdio i televisió, sinó també a la creació d'un nombre important de llocs de treball en el sector que proveeix À Punt Mèdia de produccions, a més de tindre un efecte multiplicador sobre el conjunt de l'economia de la Comunitat.  
  
La CVMC establirà relacions, principalment, amb altres mitjans de comunicació públics mitjançant instruments de col·laboració i d'intercanvi, per a ajudar a projectar el treball dels creadors i creadores valencians de l'audiovisual fora del nostre territori.  
Aquest contracte programa se suma al compromís del Consell de preservar, protegir i difondre el patrimoni audiovisual valencià. Amb aquest objectiu, s'establiran convenis entre les entitats del Consell i la CVMC per a aportar els mitjans materials i de personal que siguen necessaris.  
7. Promoure la transició a l'economia digital  
L'economia digital, el creixement de la qual es calcula (UE) en set vegades més que el de la resta dels sectors econòmics, és un objectiu estratègic de tots els països europeus, que s'ha plasmat en l'Agenda Digital. Una part important d'aquesta és la política de mitjans de comunicació, i un dels objectius, permetre l'accés a qualsevol contingut des de qualsevol punt d'Europa.  
La indústria de continguts digitals, en constant creixement, és un dels sectors més rellevants de l'economia digital i una oportunitat de futur per al nostre desenvolupament sostenible. Els mitjans de comunicació públics valencians apostaran per ser protagonistes en la innovació tecnològica, dins de les possibilitats pressupostàries. Des de la CVMC es donarà suport a la indústria valenciana de continguts digitals impulsant la innovació i el desenvolupament i donant a conéixer la producció de continguts mitjançant les seues diverses finestres; també es fomentaran models de negoci que ofereixen les tecnologies de la informació i s'obriran noves vies de distribució de les obres.  
La CVMC contribuirà a la creació i difusió d'un arxiu audiovisual que permeta a tots els valencians i valencianes accedir a continguts digitals dels quals siga titular; a més, treballarà per a reduir la bretxa digital que impedeix a molts ciutadans i ciutadanes participar en els avanços tecnològics.  
8. Fomentar una gestió racional dels horaris  
El prime time (horari de màxima audiència) a Espanya és el que comença més tard de tot Europa. L'inici del prime time s'ha anat endarrerit gradualment i s'ha convertit en una tendència que, malgrat les crítiques, s'ha anat refermant en els últims anys. Aquests horaris dificulten als ciutadans i les ciutadanes el gaudi d'un necessari període de descans. Els horaris de televisió són incompatibles amb els horaris laborals i escolars, la qual cosa incideix no sols en un rendiment més baix, sinó també en la salut.  
És necessari que, des dels mitjans públics, s'apliquen polítiques destinades a trencar aquesta dinàmica que només ocasiona perjuís als ciutadans i les ciutadanes i que ens allunya cada vegada més dels països del nostre entorn. L'objectiu hauria de ser que els programes emesos en horaris de màxima audiència no acabaren més tard de les 00.00 h de diumenge a dijous.  
9. La protecció de la infància i la joventut  
Els mitjans audiovisuals, en els diferents formats, són protagonistes de la vida quotidiana de la majoria, però, especialment, de la joventut i la infància, per la qual cosa es fa necessari un tractament específic. L'especial protecció a la infància i la joventut, que la CE configura com un límit a la llibertat d'expressió, es justifica en el fet que són períodes de formació de la personalitat en què no s'ha aconseguit la plena maduresa física i mental.  
La Convenció sobre els Drets de l'Infant, adoptada per l'Assemblea General de les Nacions Unides del 20 de novembre de 1989, contempla, en l'articulat, els paràmetres que emmarquen la relació entre els joves i els mitjans de comunicació. En l'àmbit del nostre Estat, és la Llei 7/2010, de 31 de març, general de la comunicació audiovisual, la que estableix, en l'article 7, els drets dels menors. La Llei 6/2016 contempla referències a la protecció de la infància i la joventut dins dels principis bàsics de la producció (article 26), de l'activitat informativa (article 27) i de les línies estratègiques de l'oferta televisiva (article 34.c. S'hi preveu una oferta «dedicada al públic infantil la programació de la qual respecte els drets de la infància, en els termes reconeguts pels tractats internacionals; estimule la seua creativitat i imaginació, i garantisca l'accessibilitat del públic infantil amb diversitat funcional. L'essència de les seues produccions es basarà en la promoció de la diversitat i la inclusió, a fi de facilitar el coneixement mitjançant una varietat de formats, de conformitat amb la seua declaració de principis. Tot això està orientat que xiquetes i xiquets tinguen la major diversitat de fonts amb què puguen construir la seua identitat i opinió, i ampliar la seua visió del món. S'hauran de concretar franges horàries adequades al públic infantil amb continguts que promoguen, en conjunt, la cultura, l'esport, la conservació del medi ambient, el respecte als drets humans, la igualtat de gènere i la no-discriminació».  
  
En el mandat marc aprovat per les Corts es dedica específicament l'article 15 a la protecció i orientació en l'àmbit de la infància i la joventut, i s'estableix que:  
«1. L'atenció especial a la infància i la joventut ha de ser un objectiu prioritari dels mitjans audiovisuals públics, que han de tindre en compte les noves plataformes d'accés als continguts audiovisuals, han d'usar els recursos tecnològics disponibles per a garantir tant el deure de protecció de la infància i la joventut com el respecte dels seus drets comunicatius, i han de vetlar per l'adequació d'horaris respecte a l'audiència potencial i descartar els continguts que fomenten la discriminació de gènere mitjançant estereotips i rols sexistes».  
  
2. La CVMC i les societats prestadores de serveis de ràdio i televisió han de vetlar pels drets dels menors en relació amb la programació que s'emet en horari infantil, tant en continguts com en publicitat. En concret, no difondran entre les 06.00 i les 22.00 hores locals continguts que puguen perjudicar el desenvolupament psíquic o moral dels menors, i adequaran la programació de conformitat amb els mandats parlamentaris aprovats en aquest sentit.  
3. La CVMC i les societats prestadores de serveis de ràdio i televisió han d'establir sistemes de control parental per als continguts no aptes per a menors en els seus sistemes de difusió sempre que tècnicament siga possible.  
Així mateix, han d'adoptar cauteles addicionals per a evitar la possibilitat que els xiquets puguen arribar a imitar diversos actes violents o comportaments delictius presents en els distints continguts de la seua oferta, i es comprometen a treballar en col·laboració amb les instàncies educatives per a promoure l'educació i l'aprenentatge de la població infantil i juvenil.  
4. La CVMC i les societats prestadores de serveis de ràdio i televisió hauran d'estimular l'existència de canals i continguts especialment orientats al públic infantil, i en particular, en els horaris i èpoques de major audiència dels menors. Així mateix, han de fer un disseny de programes que estimulen un ús saludable de la televisió i incentivar l'activitat dels menors cap a la creativitat, l'actitud crítica, el treball en equip, l'estudi i l'oci».  
A fi de garantir uns continguts infantils i juvenils de qualitat que puguen transmetre els valors que arreplega la legislació i, al mateix temps, satisfacen les expectatives dels menors i donen confiança a l'entorn familiar, la CVMC va elaborar una carta de valors (localitzada en:  
  
 https://www.cvmc.es/wp-content/uploads/2017/08/carta-valors-continguts-infantils-juvenils-a-punt.pdf  
dels continguts infantils i juvenils, en la qual s'estableixen les pautes per al tractament informatiu de la infància i la joventut. Aquesta carta de valors representa el compromís que s'avaluarà, amb els criteris que descriu, tots els continguts infantils i juvenils que s'emeten en els mitjans públics.  
10. Garantir la continuïtat en la prestació del servei i la plena cobertura del conjunt del territori  
La creació d'un servei públic de radiodifusió i televisió té per objecte que els continguts arriben a tots els ciutadans i ciutadanes de la nostra comunitat, i que no creen una bretxa entre els qui resideixen a la costa i als grans municipis i els qui viuen en zones de l'interior amb menor densitat de població. La CVMC, d'acord amb el que disposa l'article 5.1.p de la llei que la crea, adoptarà les mesures adequades perquè, progressivament, la totalitat dels ciutadans i ciutadanes puguen accedir a la programació de les diferents finestres que es desenvolupen.  
  
L'objectiu inicial serà que les emissions radiofòniques d'À Punt arriben, durant el primer any d'emissió, al 88 % de la població, i que en el segon any, superen el 99 % de la població, a fi de permetre que puga accedir a les emissions de ràdio el nombre més gran de ciutadans i ciutadanes, a través dels diferents mitjans tecnològics existents; també s'hi podrà accedir mitjançant un dels canals de TDT i des de la plataforma web.  
Les emissions a través de la plataforma digital es realitzaran de manera que els ciutadans i les ciutadanes puguen accedir-hi des de qualsevol dispositiu que estiga connectat a internet en qualsevol part de la geografia valenciana, sense cap limitació. Les emissions en la plataforma web d'À Punt Mèdia contindran geolocalitzadors per a respectar els drets de propietat intel·lectual dels continguts que s'hi incorporen.  
  
11. Cooperació amb els operadors de ràdio i televisió amb llicències d'emissió atorgades per la Generalitat  
A la Comunitat Valenciana s'han atorgat un conjunt de llicències per a l'emissió de televisió digital terrestre de proximitat, en les díhuit demarcacions que preveu el Pla tècnic nacional de televisió digital terrestre d'àmbit local, així com altres llicències per a les emissions de radiodifusió en freqüència modulada en determinades demarcacions i municipis, d'acord amb el Pla tècnic nacional de radiodifusió sonora en ones de freqüència modulada, tant a operadors privats com a ajuntaments, la cobertura de les quals arriba a quasi tot el nostre territori.  
  
Aquestes ràdios i televisions, d'àmbit local i comarcal, públiques i privades, presten un servei de proximitat als ciutadans i ciutadanes i els proporciona informació que difícilment pot tindre cabuda en televisions d'àmbit geogràfic superior. La seua proximitat i el seu coneixement de l'àmbit en què es troben els permet tindre un accés preferent a la informació que es produeix al seu territori. Seria desitjable la col·laboració amb aquestes emissores de proximitat per a permetre unir sinergies i contribuir a la millora de la informació a tots els ciutadans i ciutadanes.  
  
L'existència d'una estructura que agrupe les diferents ràdios i televisions de proximitat i municipals seria un instrument necessari per a una fluida relació amb aquestes que permeta col·laborar-hi.  
La Corporació i la SAMC promouran la subscripció de convenis específics de col·laboració amb els prestadors dels serveis de ràdio i televisió locals de la Comunitat Valenciana, públics i privats, que vulguen acollir-s'hi tot garantint l'estàndard de qualitat d'À Punt i els valors de servei públic; tot això, per a aprofitar sinergies, reduir costos i oferir més continguts, serveis i qualitat als valencians (article 28.3 de la Llei 6/16), tenint en compte les limitacions que s'estableixen en els articles 9.2 i 26.4 de la llei que la crea. Amb aquesta finalitat, la Corporació i la SAMC donaran suport a la creació d'una xarxa de col·laboració per a l'intercanvi i, si és el cas, la coproducció de continguts amb les ràdios i televisions d'àmbit local i comarcal de la Comunitat Valenciana.  
  
  
Quarta. Aportacions amb càrrec als pressupostos de la Generalitat destinades a la prestació del servei públic encomanat  
El finançament de la CVMC, d'acord amb el que disposa l'article 37 de la llei que la crea, tindrà un caràcter mixt i, com a fonts:  
- Una compensació per la prestació de servei públic.  
- Els ingressos derivats de la comercialització de publicitat.  
- Els ingressos derivats d'altres activitats comercials i mercantils, pels serveis que preste i, en general, per l'exercici de les seues activitats o la cessió o la venda de determinats continguts audiovisuals.  
  
- Altres que puguen acordar-se en un futur, i entre aquestes, els percentatges procedents de quotes que es podran aplicar a la radiotelevisió comercial i de pagament, a la difusió en mobilitat o per cable per mitjà de companyies telefòniques i a les plataformes o contenidors d'internet.  
- Els recursos provinents dels productes i rendes del seu patrimoni; de les aportacions voluntàries, subvencions, herències, llegats i donacions, o de qualssevol altres de dret públic o de dret privat.  
La compensació per al compliment de les obligacions de servei públic, que no podran superar el cost net, es consignarà en els pressupostos de la Generalitat d'acord amb aquest programa, i mai suposaran un import inferior al 0,3 % ni superior al 0,6 %. El Consell es compromet a consignar per a cada un dels exercicis 2018, 2019 i 2020 la quantitat mínima de 33.015.448 euros. Aquestes aportacions no inclouen els increments retributius que s'establisquen, d'acord amb les directrius del Consell que s'apliquen legalment en cada exercici pressupostari, en relació amb els increments salarials.  
L'aportació per a la subvenció d'explotació per a cada exercici es veurà incrementada en les quanties que s'establisquen pels esmentats conceptes salarials en els pressupostos de la Generalitat.  
Sense perjuí d'allò que s'ha previst, i en el marc dels objectius i finalitats d'aquest contracte programa, es podran concretar, per a cada exercici, actuacions específiques addicionals que caldrà desenvolupar en relació amb el compliment dels objectius que així ho requerisquen.  
En aquest sentit, el Consell es compromet a impulsar fórmules que afavorisquen la col·laboració en el compliment dels objectius d'aquest contracte programa, incloent-hi el desenvolupament de campanyes, accions de comunicació o patrocini de caràcter institucional. En cada exercici es determinaran les actuacions concretes addicionals en desenvolupament de la funció de servei públic que s'acorden, amb el detall de l'aportació econòmica, que s'entendrà incorporada al contracte programa com a addenda i serà aprovada pel membre del Consell titular de la competència en matèria de mitjans de comunicació, a proposta de la comissió de seguiment.  
Així mateix, les campanyes d'informació que siguen d'interés públic es consideren integrades en les quantitats consignades en els pressupostos anuals de la Generalitat, sense que això supose menyscabament dels altres possibles ingressos de publicitat. S'entén per campanya d'interés públic aquella que, fent ús de formats convencionals, té valor informatiu urgent i rellevant per a la societat valenciana. Les despeses relatives al disseny i la producció de les campanyes d'interés públic i naturalesa institucional correspondran a la conselleria competent en la matèria.  
1. Aportacions per a la compensació de despeses d'explotació  
A fi d'equilibrar la diferència entre ingressos propis (venda de publicitat i altres ingressos de gestió) i despeses totals de cada exercici generades per la labor de servei públic que s'encomana a la CVMC, el Consell es compromet a consignar, almenys, en els projectes de llei de pressupostos, les següents aportacions de despesa per a la CVMC i la seua societat (SAMC) en euros corrents:  
  
 Pressupost 2018 Pressupost 2019 Pressupost 2020  
Compensació de servei públic 18.617.466 06.708.419 79.909.071  
  
Valoració del cost d'activitat del servei públic legalment encomanat  
  
Els continguts emesos i/o subtitulats en valencià pels diferents mitjans dependents de la Corporació cal considerar-los de serveis públics en la seua totalitat, de conformitat amb el que disposa l'article 3 de la llei que la crea, ja que estaran d'acord amb els principis marcats que s'hi estableixen, amb el llibre d'estil i amb la carta de valors aprovats. Per tant, es considera servei públic el total de les despeses en què s'incórrega.  
La previsió de les dotacions pressupostàries consolidades per als exercicis 2018-2020 és la següent:  
  
Resum despeses i inversions CVMC  
Despeses 2018 2019 2020  
Personal 2.504.100 2.851.317 2.916.407  
Serveis exteriors i altres despeses de gestió corrent 7.088.140 6.423.958 7.042.418  
Inversió en continguts 0   
Inversions 2.451.545 3.459.826 3.041.899  
Subvencions concedides 55.805.054 99.055.878 60.182.372  
Total despesa/inversió 95.342.793 39.983.719 87.785.759  
  
  
Resum despeses i inversions SAMC  
Despeses 2018 2019 2020  
Personal 76.111.570 94.815.322 21.422.061  
Serveis exteriors i altres despeses de gestió corrent 6.490.517 6.196.709 6.379.891  
Inversió en continguts 21.094.895 70.754.957 75.633.585  
Total despesa/inversió 91.852.976 62.310.727 93.654.346  
  
  
Els fons de què es dota la SAMC tenen l'origen en el capítol 4 del pressupost de la CVMC (subvencions concedides a la SAMC) i en els ingressos procedents de la publicitat i la venda dels productes generats per l'activitat que té encomanada, que es quantifiquen, en conjunt, en quatre milions d'euros per a l'exercici 2018 i sis milions d'euros per a la resta dels exercicis de vigència del contracte. Aquesta previsió es desglossaria en els ingressos previstos per publicitat, d'acord amb el que estableix la clàusula dotze, procedents d'un exclusivista de publicitat, així com per la participació en la gestió de publicitat per la Federació d'Organismes de Ràdio i Televisió Autonòmics (FORTA).  
  
Amb l'objecte de garantir l'execució pressupostària en equilibri, l'execució de les despeses s'ajustarà proporcionalment, per capítols, en el cas que aquests ingressos no arriben a l'import previst.  
  
Pressupost consolidat  
Despeses 2018 2019 2020  
Personal 51.721.380 46.933.504 43.557.098  
Serveis exteriors i altres despeses de gestió corrent 94.216.523 47.725.665 11.034.868  
Inversió en continguts 60.746.565 96.057.022 40.261.939  
Inversions 2.630.873 3.132.766 3.041.899  
Total despesa/inversió 80.553.642 76.871.381 74.176.371  
  
  
Pressupost consolidat despesa  
Despeses 2018 2019 2020  
Personal 46.435.858 75.378.759 72.084.229  
Serveis exteriors i altres despeses de gestió corrent 25.832.647 17.242.864 84.853.432  
Inversió en continguts 87.135.150 12.716.882 39.075.060  
Total despesa 72.017.915 70.450.810 38.362.628  
  
Les dades indicades fan referència a les dotacions anuals pressupostàries per a cada un dels exercicis.  
Les inversions realitzades s'imputaran a la despesa de l'exercici en funció de la dotació anual de l'amortització aplicable depenent dels béns adquirits.  
Respecte als continguts, s'indica també la inversió anual que cal efectuar.  
La despesa real s'imputarà a cada exercici en funció de la programació i de l'emissió real de cada un dels continguts, el nombre de passes i els criteris d'amortització establits per a cada tipus de continguts. El criteri anterior també serà aplicable als continguts adquirits amb càrrec al pressupost dels exercicis 2016 i 2017, respectivament.  
  
2. Aportacions per a la inversió d'immobilitzat  
A fi de finançar les inversions de l'immobilitzat tangible o intangible, noves o de reposició, el Consell es compromet a consignar, en els projectes de llei de pressupostos, les següents aportacions per a inversions de la CVMC en euros corrents:  
  
 Pressupost 2018 Pressupost 2019 Pressupost 2020  
Aportació per a inversions 2.635.404 3.271.249 3.041.899  
  
  
Sense perjuí d'aquestes previsions, i en el marc dels objectius i finalitats d'aquest contracte programa, es podran concretar, per a cada exercici, actuacions específiques addicionals per a desenvolupar en relació amb el compliment dels objectius que així ho requerisquen.  
  
Cinquena. Detall de les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servei públic  
La previsió de les inversions anuals i plurianuals d'immobilitzats materials i immaterials i en infraestructures i tecnologia necessàries per al compliment dels objectius de servei públic es distribueixen entre les que realitza directament la CVMC, centrades en les inversions en infraestructures i tecnologia, i les que van a càrrec de la SAMC, que es relacionen amb productes destinats a l'emissió per les diferents finestres d'emissió.  
Durant els primers exercicis de l'activitat s'ha de realitzar una important activitat inversora i és necessari actualitzar tot l'equipament tecnològic. D'altra banda, es realitzaran diverses obres en el Centre de Producció de Programes de Burjassot: en la redacció, amb l'objectiu de tindre una redacció única; adaptar l'espai necessari per a instal·lar la ràdio, i adequar els platós a les necessitats actuals.  
Les inversions en tecnologia s'han concentrat l'any 2017 per a poder tindre les bases necessàries per a l'inici de les emissions en televisió, ràdio i plataforma web, per la qual cosa, en els anys que comprén aquest contracte programa, es destinaran al desenvolupament de les inversions ja realitzades, que són les que hi ha més avall.  
Està previst dur a terme inversions per un import total de 20.036.844,07 euros, la majoria de les quals, tal com s'indica en el paràgraf anterior, es van realitzar el 2017.  
  
Inversions previstes  
Denominació del projecte i subprojecte Cost   
total Anualitat 2018 Anualitat 2019 Anualitat 2020  
Obres Edifici: redacció, plató i ràdio provisional 1.735.783 0 0 0  
Multicontinuïtat 1.791.021 0 0 0  
Producció 1.257.244 0 0 0  
Ràdio 1.658.132 0 0 0  
Capçalera 618.394 0 0 0  
Ràdio transport 393.542 0 0 0  
Control matriu: matriu híbrida, control central, control ingesta (qualitat), sistema multipantalla, generador de sincros de referència i temps adequació sala 779.242 800.000 60.500 60.500  
Multimèdia: trànsit stremen, despesa mensual, CDN, CM, gestor continguts, desenvolupament front i back, emmagatzematge bigdata 281.817 60.500 60.500 60.500  
TV IP 314.598 36.300 6.050 12.100  
Micro 308.790 24.200 24.200 24.200  
LAN 380.257 96.800 60.500 60.500  
Seg 509.505 36.300 36.300 36.300  
Cablejaments 557.518 60.500 36.300 36.300  
Arxiu: ampliació 1.145.168 24.200 24.200 24.200  
Robòtica de cintes llicències arxivament, renovació servidors i actualització programari entorn web   
Plató 1: canvi mesclador, entorn IP HD, efectes digitals, tituladores,càmeres HP, taula so, recablejament 1.694.421 60.500 60.500 1.815.000  
Plató 2 1.411.072 60.500 1.105.805 090.199  
Plató 3: substitució monitorització càmeres robotitzades 2.804.264 981.843 287.562 121.000  
Plató 4: renovació sistema grafisme virtual,   
substitució càmeres robotitzades HD 1.503.518 364.444 429.098 121.000  
Plató 5 0 0 0 0  
Teleco2 206.151 30.250 12.100 12.100  
Teleco3 960.239 60.500 24.200 24.200  
Teleco4 60.500 12.100 12.100 12.100  
CPD 001.480 882.051 867.797 121.000  
Aplicacions 1.206.954 515.897 942.860 121.000  
Llicències 96.800 24.200 24.200 24.200  
Servidors 348.767 96.800 66.550 60.500  
Enginyeria i serveis   
urgents 0 0 0 0  
Transport senyal 0 0 0 0  
Unitat mòbil 544.566 0 968.000 0  
Delegacions: plató ràdio, plató televisió 421.576 0 0 0  
Intercom 039.793 0 0 0  
Totals 97.879.534 2.182.219 3.324.883 3.041.899  
  
  
Sisena. Indicadors de gestió i eficiència econòmica que permeten conéixer l'estat de l'execució pressupostària  
La CVMC i la seua societat portaran un sistema de comptabilitat analítica o de comptabilitat de costos que permetrà conéixer l'estat d'execució del pressupost i les possibles desviacions, i també diferenciarà els costos del servei públic dels que, si és el cas, es puguen generar que no tinguen aquesta consideració. Per tant, el sistema comptable es durà a terme mitjançant una gestió integrada tant del control pressupostari com de la comptabilitat analítica.  
Per a aconseguir l'objectiu d'estabilitat pressupostària s'estableixen els següents indicadors econòmics:  
Objectius de despesa inversió consolidats CVMC/SAMC  
Despeses: les despeses indicades són les despeses màximes previstes en cada un dels exercicis.  
  
Objectiu de despesa  
Indicador 2018 2019 2020  
Despeses de personal (en milers d'euros) 22.971 23.291 23.518  
Serves exteriors i altres despeses de gestió corrent (en milers d'euros) 13.591 13.351 13.422  
PMP proveïdors 30 30 30  
  
  
Inversions en inmobilitzat: s'estableix com a objectiu executar el 100 % de les inversions previstes en cada un dels exercicis.  
  
Objectiu d'inversions  
  
Indicador 2018 2019 2020  
Pressupost d'inversions en immobilitzat (en milers d'euros) 2.204 3.540 3.042  
  
  
Inversions en continguts: s'estableix com a objectiu realitzar les inversions en continguts que s'indiquen en cada exercici.  
  
Objectiu d'inversió  
  
Indicador 2018 2019 2020  
Pressupost d'inversions en continguts (en milers d'euros) (\*) 20.234 20.818 21.018  
  
  
(\*) Els imports indicats fan referència a l'import que cal invertir en els exercicis indicats, i no a la despesa comptable imputada en els esmentats exercicis.  
  
Objectiu d'inversió  
  
Indicador 2018 2019 2020  
Pressupost d'inversions en producció i coproducció 24 % del press. 24 % del press. 24 % del press.  
  
  
Inversió en producció i coproducció: s'estableix com a objectiu la inversió en producció i coproducció de, com a mínim, un 24 % del pressupost.  
  
Distribució prevista de la despesa en continguts  
  
Inversió continguts per a mitjans-2018  
Tipus inversió % Objectiu 2018  
 Mínim Màxim  
Entreteniment 20 % 15 % 25 %  
Cultural i divulgatiu 25 % 20 % 30 %  
Ficció 25 % 20 % 30 %  
Infantil/juvenil 6 % 3 % 9 %  
Esports 9 % 5 % 13 %  
Doblatge 15 % 10 % 20 %  
 100 %   
  
  
Inversió continguts per a mitjans-2019  
Tipus inversió % Objectiu 2019  
 Mínim Màxim  
Entreteniment 25 % 20 % 30 %  
Cultural i divulgatiu 25 % 20 % 30 %  
Ficció 25 % 20 % 30 %  
Infantil/juvenil 6 % 3 % 9 %  
Esports 9 % 5 % 13 %  
Doblatge 10 % 5 % 15 %  
 100 %   
  
Inversió continguts per a mitjans-2020  
Tipus inversió % Objectiu 2020  
 Mínim Màxim  
Entreteniment 25 % 20 % 30 %  
Cultural i divulgatiu 25 % 20 % 30 %  
Ficció 25 % 20 % 30 %  
Infantil/juvenil 6 % 3 % 9 %  
Esports 9 % 5 % 13 %  
Doblatge 10 % 5 % 15 %  
 100 %   
  
  
La Comissió mixta de seguiment i control podrà introduir, a mitjà o a llarg termini, nous indicadors d'eficiència i economia.  
  
Setena. Mecanismes de correcció de les eventuals desviacions de l'execució dels pressupostos d'explotació  
Es portarà un exhaustiu control dels pressupostos d'explotació i de capital a través de la comptabilitat pressupostària i analítica; s'estudiarà cada una de les desviacions pressupostàries produïdes i les seues causes, i es proposarà, en cada cas, les correccions que s'estimen oportunes, amb l'objectiu de corregir-les.  
Es realitzarà el seguiment dels capítols de despesa i d'ingrés a través del programa propi de comptabilitat, que permeta analitzar tant la comptabilitat analítica com pressupostària. Aquest model permet un millor coneixement dels costos reals de les diferents activitats del grup i la seua relació amb el finançament, tant públic com d'un altre tipus, que puguen derivar de l'exercici de l'activitat, així com identificar els costos del servei públic prestat.  
Els capítols de despesa del pressupost, per a estudiar les possibles desviacions pressupostàries i corregir-les en funció dels indicadors fixats en el punt anterior, seran:  
- despeses de personal  
- serveis exteriors  
- inversions en immobilitzat  
- inversions en continguts.   
En el cas d'incórrer en una desviació de major despesa, s'elaborarà un pla economicofinancer que permeta la correcció de la desviació.  
  
  
Huitena. Mitjans que cal emprar per a adaptar els objectius acordats a les variacions de l'entorn econòmic  
La comissió mixta de seguiment i control, segons el que disposa l'article 44.1.f de la Llei 6/2016, podrà proposar la modificació d'aquest contracte programa en el cas que s'estime que haja d'adaptar els objectius a les variacions de l'entorn econòmic o a la realitat jurídica, social, empresarial, tecnològica o comunicacional en què es realitza la prestació del servei públic.  
  
Novena. Límits a l'endeutament  
D'acord amb el que preveu l'article 43 de la Llei 6/2016, la Corporació només podrà recórrer a l'endeutament per al finançament de les seues inversions en immobilitzat material i immaterial i per a atendre desfasaments temporals de tresoreria.  
Els límits d'aquest endeutament per a cada exercici queden fixats en el contracte programa, dins de l'import global que expressament fixen les lleis de pressupostos de la Generalitat i la resta de la normativa economicofinancera que afecte el sector públic empresarial valencià.  
  
Per al trienni de duració d'aquest contracte programa no està previst que la Corporació recórrega a l'endeutament per a finançar-se.  
  
Desena. Compromisos per al compliment dels objectius  
L'article 44.1 de la Llei 6/2016 estableix que correspon al contracte programa fixar els objectius i les obligacions concrets que ha de complir la programació dels diferents canals de ràdio i televisió, així com dels serveis connexos i interactius. En el mandat marc, en l'article 22, s'estableixen els objectius específics de la programació. En relació amb la programació de servei públic, disposa que es determinaran els percentatges dels diferents gèneres que calga emetre, i que hauran de ser adequats a l'audiència potencial segons els horaris.  
  
La norma de creació de la Corporació, en el títol III, contempla, dins de la producció, dels continguts i de les emissions, les línies estratègiques de l'oferta radiofònica, de l'oferta de televisió i dels continguts en línia, objectius que, d'acord amb el que disposa la disposició transitòria setena, hauran d'aconseguir-se de forma progressiva.  
Les línies estratègiques radiofòniques estan definides en l'article 33 de la Llei 6/2016, en la qual es distingeix un canal de contingut general per a tots els segments de la societat, amb continguts informatius, d'entreteniment, ficció, tertúlies i esport; un segon canal de caràcter temàtic, amb una programació dedicada bàsicament a la promoció de la música i la cultura de producció valenciana, en el qual també pot incloure's programació informativa. L'oferta musical cantada haurà de contindre, com a mínim, un 50 % de cançons interpretades en valencià.  
  
La delimitació dels mandats indicats es concreta en els compromisos següents:  
1. Compromís de transparència  
Els mitjans de comunicació són els instruments que permeten la realització del dret fonamental dels ciutadans i ciutadanes de comunicar o rebre informació veraç (article 20 CE). Els mitjans de comunicació són la finestra a través de la qual els ciutadans i les ciutadanes tenen accés a la informació, amb la qual cosa es contribueix que esdevinguen subjectes de l'acció pública. La CVMC no sols és l'entitat que ha de contribuir que la informació que arribe als ciutadans i ciutadanes siga veraç, plural i comprensible, sinó que ha de tindre una actuació exemplar, amb un comportament transparent.  
El principi de transparència es configura com a essencial per al funcionament de la Corporació i de les seues societats, i així apareix plasmat en diferents apartats de la llei reguladora de la Corporació, tant pel que fa als principis d'actuació de l'entitat (articles 5.1.z, i 7.1) com als membres del Consell Rector (article 15.5), l'activitat informativa (article 27.a, la programació (article 29.4) i la contractació (article 41); també està present en diversos preceptes del mandat marc, encara que amb caràcter general apareix en l'article 19 i, referit a la gestió, en l'article 26.  
El compromís de transparència s'ha de traduir en una publicitat activa, que suposa l'obligació de proporcionar i de difondre tota la informació de major rellevància sense que ningú ho sol·licite, i el dret d'accés a la informació pública, que comprén la possibilitat d'accés de qualsevol ciutadà o ciutadana ?mitjançant una sol·licitud prèvia- a la informació pública, sense més limitacions que les que contemplen les lleis i la confidencialitat en la programació que garanteix i salvaguarda la competència amb altres mitjans de comunicació.  
L'adequat compliment de les obligacions que s'estableixen en la Llei 2/2015, de 2 d'abril, de transparència, bon govern i participació ciutadana de la Comunitat Valenciana, suposa que la Corporació haurà de realitzar una publicitat activa de la informació econòmica, pressupostària i estadística, en la qual s'inclourà l'establiment de procediments comptables que permeten diferenciar l'origen dels ingressos de finançament públic i dels complementaris; de la informació de rellevància jurídica; de la informació organitzativa i de planificació, i de la informació relativa a alts càrrecs i llocs assimilats.  
La Corporació vetlarà durant tota la vigència del contracte programa per a oferir tota la informació econòmica, pressupostària i estadística de forma clara i accessible, i respectant la confidencialitat deguda de les dades o informacions que les lleis protegisquen.  
La Corporació, durant el primer any de vigència d'aquest contracte programa, elaborarà un codi deontològic, d'acord amb el que disposa l'article 26 del mandat marc, per a totes i tots els seus professionals, responsables i personal directiu, així com una guia de bones pràctiques que servisca de base a l'excel·lència en la gestió i en l'oferta programàtica, que afavorirà l'honestedat i la transparència en el govern de la Corporació i en el desenvolupament de les relacions amb els grups d'interés.  
  
La relació de la Corporació amb els grups d'interés és necessària per a conéixer millor els diferents aspectes en què es pot projectar l'actuació dels mitjans de comunicació públics de la nostra comunitat. És una forma de participació que permet l'intercanvi d'informació que pot beneficiar els objectius que persegueix, ja que existeix un contrast amb les diferents parts afectades. La legitimitat de relació amb els grups d'interés ha de sostindre's en l'existència d'un coneixement pels ciutadans i les ciutadanes d'aquesta pràctica, d'acord amb el que establisca la legislació vigent en la matèria.  
En l'àmbit de la Corporació i de la seua societat, es regularan els procediments per a l'adquisició dels productes destinats a les diferents finestres dels mitjans de comunicació de titularitat pública, i es garantiran, en tot cas, els principis de publicitat, concurrència, transparència, confidencialitat, igualtat i no-discriminació, amb subjecció al que disposa la Llei 9/2017, de 8 de novembre, de contractes del sector públic, per la qual es traslladen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.  
2. Compromisos amb la informació de qualitat  
La informació constitueix l'eix fonamental del servei públic que presta la Corporació en la seua oferta de programació a través de les diferents finestres, amb la finalitat que els ciutadans i les ciutadanes puguen conéixer més extensament la diversitat de la nostra realitat, alhora que els mitjans de comunicació públics es convertisquen en un espai de participació i debat en què totes les opinions puguen expressar-se.  
En l'article 27 de la llei de creació s'estableixen, com a principis bàsics de l'activitat informativa, els següents:  
«a) Actuar amb absoluta independència i transparència, sense que puga rebre instruccions, directrius o qualsevol classe d'indicació imperativa del Consell, ni de grups polítics, econòmics, socials o altres institucions o entitats.  
b) La programació i els programes informatius donaran cabuda a totes les opcions i opinions presents en la societat valenciana, per a la correcta valoració i interpretació dels fets pels ciutadans i ciutadanes. Els punts de vista que calga incloure-hi estaran delimitats per la representació institucional, social o econòmica dels testimonis i per l'interés informatiu, i es garantirà l'accés a les minories o grups socials en perill d'exclusió.  
c) Les informacions mostraran els fets amb equanimitat, n'aclariran les causes i explicaran els possibles efectes dels esdeveniments; seran extremadament precises amb la realitat dels fets, que seran prou contrastats a través de diverses fonts, i permanentment actualitzats. Les opinions estaran clarament identificades i diferenciades del relat fàctic.  
  
d) El respecte al dret de les persones a l'honor, a la intimitat personal i familiar i a la pròpia imatge, i a la protecció de la joventut i de la infància, serà un eix fonamental de l'activitat informativa.  
e) Els errors que puguen detectar-s'hi seran corregits, i s'indicaran amb nitidesa tant l'omissió o l'error com la correcció.»  
Al seu torn, el mandat marc, en l'article 22, estableix que:  
«La Corporació es dotarà d'un manual de normes d'estil i línies de producció per als seus informatius amb l'objectiu de garantir el rigor periodístic i el bon ús del llenguatge. Per a això, s'establiran criteris de normalització i correcció lingüístiques. A aquests criteris s'hi afegiran precisions per als distints gèneres de la resta de la programació».  
  
El Llibre d'estil de la Corporació, document viu en què s'arrepleguen pautes sobre la deontologia i la pràctica professionals i el model lingüístic de la Corporació, estableix indicacions per al tractament informatiu de la igualtat de gènere, la violència masclista, la infància i la joventut, l'assetjament infantil, la diversitat funcional, les malalties, el suïcidi, els drets humans, la immigració, el racisme, la laïcitat i el pluralisme religiós, la diversitat sexual, la violència en l'esport, el terrorisme i els conflictes armats i les guerres, i les tragèdies, catàstrofes, accidents i emergències. El tractament informatiu de les víctimes de les emergències, accidents, atemptats, tragèdies personals, així com de tot tipus de violència, serà realitzat amb especial respecte i sensibilitat.  
  
A fi de complir els principis bàsics de l'activitat informativa, s'adquireixen els compromisos següents:  
- Compromís del lideratge informatiu, que se sustenta en el reconeixement que ha de ser un referent en els principis bàsics de credibilitat, rigor, veracitat, imparcialitat, neutralitat i independència.  
- Compromís d'elaborar diàriament una oferta d'informatius completa i de qualitat per als diferents mitjans públics valencians en què s'emeta: televisió, ràdio i plataformes digitals.  
- Compromís de realitzar una oferta informativa variada en la qual estiguen presents les comarques de la Comunitat Valenciana, amb informació de proximitat a la ciutadania.  
- Compromís d'elaborar programes de debat, entrevistes, reportatges i especials informatius en les diferents finestres, per a l'anàlisi de l'actualitat, amb participació de persones expertes, comentaristes i agents socials que reflectisquen la pluralitat de la nostra societat.  
- Compromís d'elaborar diàriament informació esportiva en què es done seguiment als equips i els esportistes de la Comunitat Valenciana en competicions internacionals, als esports femenins, als esports tradicionals autòctons i als esports adaptats, sense desatendre els esports de participació minoritària.  
- En els processos electorals, de conformitat amb el que disposa l'article 66 Llei orgànica 5/1985, de 19 de juny, de règim electoral general, es garanteix el respecte al pluralisme polític i social, així com a la igualtat, la proporcionalitat i la neutralitat informativa en la programació, d'acord amb el que estableixen les resolucions emanades de les respectives juntes electorals.  
- Compromís d'elaborar periòdicament un informe sobre la presència i el tractament informatiu dels grups polítics i socials significatius.  
  
3. Compromisos relacionats amb l'oferta radiofònica  
Els compromisos relacionats amb el mitjà radiofònic seran:  
- Consolidar, en el període de vigència d'aquest primer contracte programa, el canal de contingut generalista, i iniciar, com a màxim en l'últim exercici d'aquest contracte programa, un segon canal dedicat bàsicament a la promoció de la música i de la cultura de producció valenciana, en el qual també pot incloure's programació informativa. L'oferta musical cantada haurà de contindre, com a mínim, un 50 % de cançons interpretades en valencià.  
- La programació radiofònica, en la modalitat generalista, inclourà programes informatius, esportius, d'entreteniment, culturals, divulgatius i destinats a la infància i a la joventut, que s'ajustaran al compliment dels percentatges que s'indiquen més avall, relatius a gèneres de programes, amb una programació de 24 hores diàries. Es tendirà a establir, almenys, un 60 % de programació pròpia.  
- L'accés al mitjà radiofònic tindrà caràcter universal i gratuït i estarà present en els mitjans o suports tecnològics derivats del desenvolupament de la societat. La població que haurà de tindre-hi accés haurà de superar, en el primer any d'emissió, el 99 % de la població de la Comunitat Valenciana.  
Els continguts de la programació es distribuiran de la manera següent:  
  
Càlcul percentual orientatiu d'hores de continguts en ràdio  
Programació Mitjana de les hores anuals Mínim de les hores anuals Màxim de les hores anuals  
 Hores anuals Percentatge   
Informativa i esportiva 2.600 35,71 2.184 2.912  
Entreteniment 2.418 33,22 2002 2.730  
Cultural i divulgativa 2.054 28,21 1.638 2.366  
Infantil i juvenil 208 2,70 807 796  
Total 7.280 100,00 5.980 8.268  
  
  
4. Compromisos relacionats amb l'oferta televisiva  
En les línies estratègiques marcades en l'article 34 de la llei per a l'oferta televisiva es preveu l'existència de dos canals: un primer canal amb una oferta generalista, amb continguts destinats a la informació, formació i entreteniment, que s'ha d'oferir a través d'un canal específic i mitjançant les plataformes de continguts que es creguen oportunes en el marc de la multidifusió digital; un segon canal que pot tindre emissió a través de la web, amb una oferta de contingut més tematitzat, en la qual es donarà cobertura informativa i d'actualitat dels distints territoris i comarques de la Comunitat Valenciana, així com informació nacional i internacional, i en la qual també s'oferiran continguts culturals i socials, tenint en compte el patrimoni cultural, històric, artístic, musical i festiu de la Comunitat, nous formats transmèdia i continguts esportius. Finalment, es preveu l'existència d'una oferta dedicada al públic infantil que es realitzarà essencialment a través d'un portal web.  
  
Els compromisos específics de l'oferta televisiva seran:  
- Consolidació d'un canal generalista destinat a la informació, formació i entreteniment, que també s'oferirà mitjançant les plataformes de continguts que es creguen oportunes en el marc de la multidifusió digital. Aquesta oferta es regirà pels principis de qualitat i rendibilitat social, i comptarà amb programes informatius i d'actualitat (entrevistes, debats, fòrums o tertúlies), diferents formats documentals i de divulgació de la ciència i de la cultura, una programació variada de ficció (sèries dramàtiques, comèdies de situació o sitcoms, serials, minisèries, llargmetratges, curtmetratges, dibuixos animats i telefilms) procedent de la producció valenciana o d'altres mercats, programes d'entreteniment i humor, esports, infantils i juvenils, musicals, concursos i magazins.  
  
- Aquest canal, fins que no es puga crear-ne un d'específic, dedicarà almenys nou hores al públic infantil i juvenil, amb continguts que promoguen, en conjunt, la cultura, l'esport, la conservació del medi ambient, el respecte dels drets humans, la igualtat de gènere i la no-discriminació.  
Abans de l'últim exercici de vigència d'aquest contracte programa, s'habilitarà una oferta a la carta específica a fi de donar cobertura informativa i d'actualitat, especialment dels distints territoris i comarques de la nostra comunitat, així com informació nacional i internacional, i en la qual també s'oferiran continguts culturals i socials, tenint en compte el patrimoni cultural, històric, artístic, musical i festiu de la Comunitat, nous formats transmèdia i continguts esportius; també haurà d'arreplegar els aspectes de creativitat, modernitat i innovació de la societat i l'economia valencianes, per a projectar-los tant al territori valencià com a la resta del món. S'aprofitarà l'especificitat de les xarxes socials per a reforçar al màxim la difusió d'aquesta oferta.  
  
A fi de promoure el dret d'accés dels diferents grups socials i polítics amb menor visibilitat social, el Consell Rector vetlarà perquè, en la programació dels mitjans públics, s'arrepleguen totes les sensibilitats socials i hi haja espais i continguts en aquest sentit, d'acord amb el que disposa l'article 31 de la llei de creació i amb els principis arreplegats en l'article 9 del mandat marc. Tots els continguts hauran de ser coherents amb el llibre d'estil i la carta de valors aprovats pel Consell Rector, i s'hauran d'ajustar també a allò que expresse el Consell de la Ciutadania.  
  
Les pautes generals i el procediment que garantisquen els principis de publicitat, concurrència i igualtat en l'exercici del dret d'accés dels grups socials i polítics s'establiran en un reglament que aprovarà el Consell Rector. En el reglament es regularà una convocatòria semestral perquè els grups socials i polítics que no hagen tingut presència en la programació puguen presentar una sol·licitud per a l'exercici del dret d'accés.  
Els continguts de la programació es distribuiran de la manera següent:  
  
Càlcul percentual orientatiu d'hores de continguts en TDT  
Programació Mitjana de les hores anuals Mínim de les hores anuals Màxim de les hores anuals  
 Hores anuals Percentatge   
Informativa i esportiva 1.768 26,99 1.612 1.924  
Entreteniment 1.716 26,19 1.560 1.872  
Cultural i divulgativa 1.612 24,60 1.404 1.820  
Ficció seriada, coproduccions i drets d'antena 312 4,58 087 594  
Producció aliena 624 9,82 285 793  
Infantil i juvenil 520 7,77 195 373  
Total 6.344 948 5.668 7.436  
  
  
5. Compromisos relacionats amb l'oferta en línia  
Els eixos estratègics dels continguts en línia estan delimitats en l'article 35 de la llei de creació, que determinen la posada en marxa d'una plataforma tecnològica que done serveis a l'audiència, i han d'oferir continguts interactius i transmèdia en valencià, amb especial interés pels protocols de les xarxes IP, internet i l'ús a través de dispositius de mobilitat.  
El consum a demanda adquireix cada vegada una major importància en les pautes de consum de continguts audiovisuals. Atenent aquest principi, la CVMC i la SAMC, com a prestadors del servei públic, posaran a disposició dels ciutadans i les ciutadanes «a la carta», a través d'HbbTV (botó roig), la plataforma digital i les corresponents aplicacions mòbils per a tauletes tàctils i SmartTV.  
En la plataforma digital s'inclouran continguts interactius i transmèdia en valencià tot garantint l'accés als continguts de la ràdio i la televisió des de qualsevol dispositiu. Aquesta plataforma tecnològica haurà de ser accessible a les persones amb diversitat funcional.  
Entre els objectius de la plataforma tecnològica es contemplarà la busca de nous públics i la incorporació de la Corporació a l'avantguarda de la producció de continguts transmèdia, atenent tant el principi d'accessibilitat universal com el de transversalitat de les polítiques inclusives. La plataforma actuarà com a punt de trobada per a l'intercanvi, la distribució i la difusió de continguts; es connectarà amb l'arxiu audiovisual de la Comunitat Valenciana i amb les xarxes de les ràdios i televisions públiques d'àmbit local i comarcal, i hi participarà activament.  
  
El desenvolupament de l'entorn digital de la Corporació anirà en paral·lel a la implantació de nous formats i eines per a millorar l'oferta de productes i serveis per als ciutadans i les ciutadanes, i a l'adequació a les noves formes de veure i compartir la televisió o escoltar i compartir la ràdio. La producció de continguts en alta qualitat, tant per a la ràdio com per a la televisió, i la innovació amb la generació de continguts transmèdia i de nous productes tecnològics, modernitzant les tècniques de producció i distribució, serviran per al foment de la participació ciutadana. Mitjançant la plataforma tecnològica de la Corporació s'oferirà la versió accessible de tots els canals, amb la implementació del marc d'accessibilitat audiovisual, que inclou cinc mesures d'accessibilitat (subtitulat, llengua de signes, pictogrames, audiodescripció i lectura fàcil).  
Quant a la naturalesa dels continguts, estaran disponibles en línia els continguts informatius i esportius en els diferents suports: informatius diaris, peces segmentades i continguts addicionals, així com la major part de l'oferta informativa. També estaran disponibles en la plataforma continguts relatius a la programació d'entreteniment, cultural i divulgativa, així com la programació de ficció seriada, coproduccions, etc. L'actual context de producció i consum de continguts audiovisuals i la nova realitat transmèdia inviten que els entorns digitals de la SAMC siguen un repositori també dels diversos formats de continguts addicionals i complementaris de les finestres de distribució tradicional.  
  
Els entorns digitals d'À Punt disposaran d'àrees dedicades als continguts infantils, tant com a finestra de difusió complementària a la TDT i a la ràdio, com amb continguts addicionals específics de caràcter educatiu. En aquest sentit, el percentatge i les hores previstes per a la TDT i la ràdio es veurien ampliades per aquest servei.  
6. Compromisos relacionats amb la producció audiovisual  
Els mitjans públics audiovisuals han de ser, com diu l'article 3 de la Llei 6/2016, un instrument essencial «per al foment de la creativitat i la producció de béns culturals de la nostra comunitat i per al desenvolupament de la societat de la informació i la comunicació, per a aconseguir el foment de la nostra cultura mediàtica, que ha de dinamitzar i normalitzar la nostra llengua, la nostra identitat i la nostra diversitat cultural en el marc d'una nova societat del coneixement». En compliment d'aquest compromís, des de la CVMC i la SAMC es desenvoluparan les actuacions següents:  
- Un mínim del 35 % del temps d'emissió anual es dedicarà a la difusió d'obres audiovisuals i cinematogràfiques de productores valencianes independents i de producció original en valencià.  
- Compromís de contractació de programes al sector audiovisual que assegure una transferència de recursos econòmics i una generació d'activitat econòmica en les indústries creatives i culturals.  
- Subscripció de convenis amb les entitats públiques que concedeixen ajudes a projectes audiovisuals per a l'adquisició dels seus drets d'emissió.  
- Compromís de complir les quotes d'emissió i producció establides en la normativa vigent, respecte de la producció independent audiovisual, previstes per al territori de la Unió Europea: el 51 % del temps d'emissió anual de la programació es reservarà a obres europees, i el 10 % del temps d'emissió serà d'obres de productors europeus independents produïts en els últims cinc anys. El temps indicat es computarà excloent-ne el dedicat a informacions i manifestacions esportives.  
  
- A fi de promoure la indústria audiovisual valenciana, la CVMC subscriurà convenis de col·laboració amb altres televisions autonòmiques, estatals i europees per a disposar de totes les manifestacions culturals de rellevància.  
- La Corporació destinarà anualment, com a mínim, un 6 % de la xifra total dels ingressos (article 28.6 de la Llei 6/2016), establits en l'article 37.1, obtinguts en l'exercici anterior, d'acord amb el seu compte d'explotació, al finançament anticipat de la producció europea de pel·lícules cinematogràfiques, pel·lícules i sèries per a televisió, documentals i sèries d'animació, i establirà línies de producció de continguts propis.  
- La proporció de finançament que la Corporació destinarà al doblatge d'obres i de continguts audiovisuals serà, com a mínim, d'un 5 %, i la destinada a producció i coproducció serà, com a mínim, d'un 24 %.  
- Subscripció de convenis de col·laboració amb productors de béns culturals i audiovisuals amb residència o domicili a la Comunitat Valenciana, per a:  
· L'enregistrament i la difusió de continguts no remunerats, amb l'objecte de donar a conéixer les seues produccions o creacions a través dels distints suports de la Corporació.  
· La difusió d'espais publicitaris pel sistema de publicitat a risc, és a dir que tenen una remuneració que està vinculada als ingressos de l'explotació cultural o audiovisual de què es tracte.  
La subscripció de convenis amb universitats i altres entitats públiques, així com la subscripció d'acords amb els operadors de ràdio en freqüència modulada i de televisió de proximitat de la Comunitat Valenciana, amb la corresponent llicència atorgada per la Generalitat, per a col·laborar en les activitats de producció i desenvolupament de projectes audiovisuals, podrà arribar al 5 % del pressupost de la Corporació. El percentatge indicat haurà d'adaptar-se en funció de les necessitats que la Corporació i la seua societat puguen tindre per al desenvolupament dels projectes que requerisquen la col·laboració dels mitjans de comunicació de la Comunitat Valenciana.  
  
  
Onzena. Categoria i retribució de la Direcció General  
D'acord amb el que disposa l'article 22.4 de la Llei 6/2016 la persona que ocupe Direcció General té la condició de personal laboral d'alta direcció, amb dedicació exclusiva. L'exercici d'aquest càrrec és incompatible amb l'exercici de qualsevol altre càrrec públic o activitat retribuïda, i la retribució i la categoria seran de 58.744,08 euros bruts, que s'incrementaran en cada exercici econòmic en el mateix percentatge que s'estableix en els pressupostos de la Generalitat per als alts càrrecs del Consell. La persona que ocupe la Direcció General estarà subjecta al règim d'incompatibilitats fixat per als membres del Consell Rector.  
  
  
Dotzena. Publicitat. Ingressos resultants de publicitat i altres fons  
  
1. Criteris per a l'obtenció d'ingressos resultants de publicitat i altres fons  
La funció de servei públic exigeix que els mitjans públics arriben a la major quantitat de capes de la població, encara que això no ha de fer-se a qualsevol preu. Així doncs, es fugirà de continguts sensacionalistes, perquè el servei públic implica qualitat. I és a través d'aquesta màxima exigència que À Punt captarà l'atenció dels anunciants. El plus de qualitat propiciarà que les empreses consideren convenient anunciar-se en qualsevol finestra d'À Punt.  
La publicitat és una font essencial per a l'obtenció d'ingressos, tal com estableixen els articles 37.1.b i 39 de la llei de creació, en els quals es contempla el finançament per publicitat i comercialització. L'obtenció dels recursos originats per la publicitat per a complementar aquells que tenen origen en els pressupostos de la Generalitat i estan destinats a la prestació del servei públic, permet una millor prestació de la funció de servei públic que té encomanada la Corporació. À Punt Mèdia ha considerat l'oportunitat de recórrer, en l'inici de les emissions, a una empresa comercialitzadora per a la gestió, promoció i intermediació d'espais publicitaris. Sempre tenint en compte la necessitat d'aquests ingressos publicitaris, es buscaran les millors opcions que hi haja, en cada exercici, per a l'obtenció de publicitat en els suports de televisió, ràdio i web, i això sense perjuí que la publicitat institucional de l'Administració, en qualsevol format, siga gestionada directament per la SAMC, igual que la venda o la distribució de continguts o productes derivats o d'actuacions destinades a l'obtenció de patrocini.  
  
La captació d'ingressos publicitaris es realitzarà principalment a través d'un exclusivista de publicitat. La política comercial estarà orientada a optimitzar l'espai publicitari de les diferents finestres de distribució, dins del respecte a les normes vigents i al Llibre d'estil de la Corporació. A aquest efecte, es comercialitzaran diferents formats per a cada una de les finestres:  
- En la finestra de televisió: espots en blocs convencionals, espots en blocs Premium, patrocinis convencionals (caretes d'entrada i eixida dels programes), telepromocions, sobreimpressions, publicitat estàtica en retransmissions en els supòsits que ho permeten, branded conted i/o bartering, morphing o bumpers, publireportatges, product-placement, moments interns, microespais.  
- En la finestra de ràdio: falques, microespais, patrocinis, publireportatges, mencions.  
- En la finestra digital: tots els formats display (bàners, skycrapers, botons?), format rich-media, skins, enllaços patrocinats, Prerolls, patrocinis.  
Tot això sense intenció de ser extensiu, ja que el dinamisme dels formats publicitaris obliga a estar atent a les innovacions que permeten a les marques destacar davant dels formats convencionals, sempre que es faça de la forma menys intrusiva possible i respectant la Llei general de publicitat, en concret pel que fa a la publicitat encoberta.  
  
Respecte a l'emissió de publicitat, es farà un esforç per captar anunciants d'interés social i per fomentar el teixit productiu valencià i donar-li visibilitat.  
2. Criteris que han de considerar-se per a l'emissió de publicitat  
La regulació del temps dedicat a la inserció publicitària en els mitjans de la CVMC serà l'establida en la Llei 7/2010, de 31 de març, general de comunicació audiovisual, així com en el Reial decret 1624/2011, de 14 de novembre, pel qual s'aprova el Reglament de desplegament de l'esmentada llei pel que fa a la comunicació comercial televisiva, o en la legislació que en el seu moment substituïsca la mencionada anteriorment.  
La publicitat i els patrocinis no condicionaran la línia editorial dels nostres mitjans ni la selecció i l'enfocament de la informació; no determinaran tampoc els continguts d'entreteniment i de ficció.  
Quant als continguts de la publicitat, es vetlarà per la coherència entre els missatges publicitaris i els valors que es defensen en la llei de creació, el Llibre d'estil de la Corporació, el mandat marc i la carta de valors per a la programació infantil i juvenil. La publicitat que s'emeta no haurà de fomentar actituds discriminatòries o antisocials, ni ofendre els sentiments o les conviccions morals de les persones. Es tindran en compte especialment els principis que cal observar en la prestació del servei públic, tal com especifica l'article 5 de la Llei 6/2016. Per això, i de manera congruent, la CVMC es reserva l'opció de no acceptar publicitat que no s'ajuste als seus principis o que lesione els seus interessos. No s'acceptarà la publicitat que puga vulnerar la normativa autonòmica, estatal i europea, així com la Llei general de publicitat i la que s'opose als criteris establits en el Llibre d'estil de la Corporació.  
  
En la publicitat adreçada a la infància i l'adolescència es vigilarà especialment que no continga imatges o afirmacions que els puguen afectar negativament, que abusen de la seua ingenuïtat, que els inciten a la violència o que fomenten comportaments perillosos. Singularment, caldrà tindre especial atenció als aspectes que incideixen en la identitat corporal (autoimatge) i en la diversitat sexual en tots els aspectes: expressió, orientació i adscripció al gènere.  
Els espais publicitaris han de ser preferentment en valencià, que és la llengua institucional i vehicular dels nostres mitjans. Amb aquest fi s'ha signat un conveni amb la Conselleria d'Educació, Investigació, Cultura i Esport mitjançant el qual s'aportaran incentius a la publicitat en valencià a les empreses que ho requerisquen, per a qualsevol dels mitjans d'À Punt.  
  
Tretzena. Sistema d'indicadors de garantia de qualitat dels serveis i del compliment dels compromisos  
1. Indicadors qualitatius  
Índex de varietat programàtica general. Es mesura el conjunt de l'oferta en dos àmbits: macrogèneres i gèneres.  
Índex de varietat genèrica per franges horàries. La diversitat s'ha de garantir en totes les franges per no discriminar cap segment del públic, a pesar que es poden establir correctius atenent l'homogeneïtat de públic en una franja concreta.  
Índex de diversitat informativa. S'ha de garantir un ús ampli dels gèneres que componen el macrogènere d'informació. S'ha de desenvolupar el conjunt de repertori dels gèneres informatius: debat, documental, current afers, contenidor, reportatge, entrevista, cara a cara, magazín, minimagazín, news magazín...  
Índex de pluralisme polític i social. Fa falta un tractament efectivament independent i que atenga els criteris de màxima exigència professional, i disposar dels mecanismes necessaris per a controlar que es compleixen, així com per a denunciar-ne les violacions.  
Índex de valors. Es tracta de mesurar els valors cívics, democràtics, socials i culturals dels continguts.  
Índex de respecte de l'audiència. Compliment escrupolós de la graella anunciada quant a horaris, i continguts i programes anunciats.  
  
Índex de quantia i diversitat de l'audiència. La quota d'audiència és un paràmetre per al contracte programa, però cal alliberar la televisió i la ràdio pública de la tirania absoluta de la quota (share). Fa falta que l'èxit de la quantitat siga complementat amb l'èxit de la qualitat, és a dir, arribar a tots els segments de la societat valenciana.  
  
Índex d'èxit de públic objectiu (target). S'han de satisfer els gustos de les majories i també de les minories, per això la quota absoluta d'audiència no és l'únic indicador. Per a arribar a un grup minoritari, la quota general pot baixar; en canvi, seria un èxit compensat pel fet d'arribar al públic específic que ens havíem marcat.  
  
Índex de saturació publicitària. Respectar les obres i l'audiència tot limitant i regulant la inserció dels blocs publicitaris. Respectar la lògica narrativa.  
  
2. Indicadors quantitatius  
El compromís en hores d'emissió, en funció la naturalesa de la producció, serà:  
- d'un mínim del 70 % de quota de producció pròpia i pròpia externalitzada,  
- d'un màxim del 30 % de quota de producció aliena.  
3. Indicadors d'audiència quantitatius  
En el context històric actual, les audiències televisives i també radiofòniques s'han atomitzat. Els nous aparells electrònics, l'accessibilitat als continguts a través de les múltiples pantalles, els consums a la carta, etc., propicien un gran repartiment de l'audiència. Al mateix temps, el consum no lineal de continguts també ajuda a la fragmentació. Tot això dificulta la possibilitat d'establir unes mètriques fiables.  
  
Ser conscients d'això no implica que À Punt renunciarà a obtindre uns índexs d'audiència adequats.  
En el primer any, considerem com a objectiu, en la generació d'audiències, la mitjana aritmètica de les quotes de les cadenes autonòmiques de recent creació, ponderada pels seus respectius pressupostos per habitant.  
Al final del període d'aquest contracte programa, l'objectiu se situarà en la mitjana de les audiències del total de les cadenes autonòmiques ponderant els seus respectius pressupostos per habitant.  
Catorzena. Efectes de l'incompliment dels compromisos arreplegats en aquest contracte programa  
D'acord amb el que disposa la llei de creació de la Corporació, els membres del Consell Rector seran cessats en el cas que la liquidació del pressupost anual de la Corporació determine l'existència d'un dèficit del resultat pressupostat amb una desviació igual o superior al 10 % de la compensació atorgada per a la prestació del servei públic, o una disminució de més del 25 % dels ingressos propis previstos en el pressupost anual de la Corporació, excepte causa justificada, la qual, amb un informe previ de la Sindicatura de Comptes, hauran d'exposar davant de la Comissió de Radiotelevisió Valenciana i de l'Espai Audiovisual.  
  
  
Quinzena. Control de l'execució del contracte programa i dels resultats derivats d'aplicar-lo. Comissió Mixta de Seguiment i Control  
  
A fi de realitzar un constant control del compliment d'aquest contracte programa, d'acord amb el que disposa l'article 44.1.o de la llei de creació, es constitueix una comissió mixta entre representants del Consell i de la Corporació, integrada per quatre membres en representació de la Corporació, entre els quals estaran tant la persona que n'ocupe la Presidència com qui n'assumisca la Direcció General, i quatre membres en representació del Consell, que tinguen competències en matèria de mitjans de comunicació, pressupostos i cultura. La Presidència de la Comissió recaurà, en tot cas, en un dels membres nomenats pel Consell, qui disposarà del vot de qualitat per a l'adopció d'acords.  
  
La Comissió de Seguiment es reunirà amb caràcter ordinari cada dos mesos durant el temps d'aplicació d'aquest contracte programa. Si es considera necessari, es podran celebrar reunions extraordinàries de comú acord entre les dues parts.  
La Comissió de Seguiment, segons el que disposa l'article 44.1.f de la Llei 6/2016, podrà proposar la modificació d'aquest contracte programa en el cas que s'estime que hagen d'adaptar-se els objectius a les variacions de l'entorn econòmic o a la realitat jurídica, social, empresarial, tecnològica o comunicacional en què es desenvolupa la prestació del servei públic.  
  
Setzena. Informació a la comissió competent de les Corts  
La Comissió de Radiotelevisió Valenciana i de l'Espai Audiovisual és la comissió permanent legislativa a la qual li correspon realitzar el control de l'actuació de la Corporació Valenciana de Mitjans de Comunicació i de la seua societat, la Societat Anònima de Mitjans de Comunicació. En el reglament de les Corts es preveuen, com a mecanismes per a l'exercici d'aquesta funció de control: la sol·licitud de documentació, la realització de preguntes escrites i orals en el si de la Comissió i les compareixences informatives. El procediment per a la substanciació d'aquests instruments de control serà el que estableix per a cada mecanisme el Reglament de les Corts.  
La Llei 6/2016, dedica l'article 47 al control parlamentari, i indica que el control de la CVMC i la SAMC, especialment per al compliment de la funció de servei públic, es realitza per la comissió permanent corresponent de les Corts. En segon lloc, disposa la remissió anual d'una memòria sobre el compliment de la funció de servei públic i un informe trimestral sobre les actuacions realitzades per la Corporació i les seues societats. El precepte conclou indicant el sotmetiment de la Presidència del Consell Rector, de les persones que integren el Consell i de la Direcció General al control de la comissió competent de les Corts.  
  
En relació amb el contracte programa (articles 6.2 i 44.4), s'imposa l'obligació de remetre'l abans de ser subscrit i el deure donar informació anualment sobre l'execució i els resultats d'aquest a la Comissió de Radiotelevisió Valenciana i de l'Espai Audiovisual. Entre els instruments de control, cal fer menció de la intervenció de la comissió parlamentària en el procediment de nomenament de la Presidència i de la resta de membres del Consell Rector de la CVMC i de la Direcció General, així com d'una sèrie d'instruments de control addicionals als ja indicats. Així, en altres apartats de la llei de creació s'estableixen procediments concrets de control en què intervé la comissió parlamentària competent, com el deure de donar compte de l'aprovació o de la modificació dels estatuts socials de les societats dependents (article 16.3.m, la necessitat de justificar la desviació d'ingressos o de despeses previstes en el pressupost anual de la Corporació i que poden comportar el cessament automàtic de tots els membres del Consell Rector (article 18.3), o la possibilitat conferida a la Comissió per a accedir a la informació relativa a l'activitat contractual de la CVMC i de la SAMC (article 41). Finalment, en la disposició addicional quarta s'estableix el deure d'informar la comissió de la utilització del fons de reserva previst en l'article 38.6 de la llei.  
  
Dissetena. Naturalesa i règim jurídic  
Aquest contracte programa té naturalesa juridicoadministrativa i, conseqüentment, correspon a l'Administració del Consell interpretar-lo i resoldre els dubtes que sorgisquen a l'hora d'executar-lo.  
  
I, com a prova de conformitat, les parts signen aquest contracte programa, amb efectes 7 de juny de 2018.  
  
El secretari autonòmic de Comunicació José M. Vidal Beltrán.  
El president del Consell Rector: Enrique Soriano Hernández.